ORDE do 3 de abril de 2009 pola que se publica a modificación dos estatutos da Mancomunidade Intermunicipal Voluntaria da Terra de Celanova.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 27/04/2009

A Mancomunidade Intermunicipal Voluntaria da Terra de Celanova tramitou a modificación dos seus estatutos co gallo de reflectir a separación solicitada polo Concello da Bola e a incorporación a este do Concello de Pontedeva, así como co fin de efectuar outras adaptacións.
O procedemento de modificación das mancomunidades está regulado no artigo 143 da Lei 5/1997, do 22 de xullo, de Administración local de Galicia. En cumprimento do disposto no citado precepto, o presidente da devandita mancomunidade remitiulle á Consellería de Presidencia, Administracións Públicas e Xustiza a documentación relativa á súa modificación.
Examinado o expediente, considérase que a tramitación da modificación estatutaria seguiu o procedemento legalmente previsto para tal fin, que, en síntese, foi o que segue:
-A asemblea da mancomunidade acorda iniciar o procedemento de modificación dos seus estatutos, en sesión extraordinaria que tivo lugar o 27 de xuño de 2006.
-O referido acordo someteuse a información pública durante o prazo dun mes, mediante edicto publicado no BOP de Ourense nº 160, do 13 de xullo de 2006 e no taboleiro de anuncios da mancomunidade e simultaneamente remitíuselles á Deputación Provincial de Ourense e á Consellería de Presidencia, Administracións Públicas e Xustiza, para a emisión do informe no devandito prazo.
-Consta certificado do secretario da mancomunidade de non presentación de alegacións no dito período.
-A Deputación Provincial de Ourense non emitiu informe no prazo dun mes, polo que de conformidade co disposto no artigo 143.1º c) da Lei 5/1997, enténdese favorable.
-Con data do 28 de xullo de 2006 a Dirección Xeral de Administración Local emitiu informe ao respecto.
-Os plenos dos concellos de Cartelle, Celanova, Gomesende, A Merca, Pontedeva, Quintela de Leirado, Ramirás e Verea, por maioría absoluta do número legal de membros de cada corporación acordaron a modificación dos estatutos.
O presidente da mancomunidade remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos da devandita mancomunidade.
En atención ao exposto e de conformidade co previsto no artigo 143.1ºd) da Lei 5/1997, do 22 de xullo, de Administración local de Galicia e demais normativa de aplicación,
DISPOÑO:
Artigo único.-Publicar a modificación dos estatutos da Mancomunidade Intermunicipal Voluntaria da Terra de Celanova sendo o texto desta o que se recolle no anexo desta orde.
Santiago de Compostela, 3 de abril de 2009.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Estatutos da Mancomunidade Intermunicipal Voluntaria
da Terra de Celanova
Preámbulo
Os municipios, para a prestación dos servizos necesarios aos seus veciños e especificados nos artigos 25 e 26 da Lei 7/1985, do 2 de abril, reguladora das bases do réxime local, de conformidade cos principios de eficacia e modernidade, teñen graves problemas desde o punto de vista económico, fundamentalmente, así como desde a correcta organización destes.
En consecuencia, os municipios integrantes da Comarca Terra de Celanova (Ourense), de acordo co dereito recoñecido nos artigos 141.3º da Constitución, 44 da Lei 7/1985, do 2 de abril e 10.1º da Carta Europea de Autonomía Local, constitúense voluntariamente en mancomunidade.
Título I
Disposicións xerais
Artigo 1º
A Mancomunidade Intermunicipal Voluntaria da Terra de Celanova está constituida polos concellos de, Cartelle, Celanova, Gomesende, A Merca, Quintela de Leirado, Pontedeva, Ramirás e Verea, con plena capacidade xurídica para o cumprimento dos fins que se indican nestes estatutos, a iniciativa dos propios municipios.
Artigo 2º
1. A Mancomunidade da Terra de Celanova sirve con obxectividade aos intereses públicos que lle están encomendados e actúa de acordo cos principios de eficacia, descentralización, desconcentración e coordinación, con submisión plena á lei e ao dereito.
2. Os tribunais exercen o control da legalidade dos acordos e actos da mancomunidade.
Artigo 3º
O procedemento de aprobación dos estatutos desta presente mancomunidade, determinado no artigo 44 da Lei 7/1985, do 2 de abril e Lei 5/1997, do 22 de xullo, de Administración local de Galicia, axustarase ás seguintes normas:
a) A elaboración corresponderá aos concelleiros da totalidade dos municipios promotores da mancomunidade, constituídos en asemblea.
b) A Deputación Provincial de Ourense emitirá informe sobre o proxecto de estatutos.
c) Os plenos de todos os concellos aproban os estatutos.
Artigo 4º
Os acordos aprobatorios da constitución e estatutos da mancomunidade serán adoptados por cada concello co voto favorable da maioría absoluta do número legal de membros da corporación, logo de información pública polo prazo dun mes, de acordo co establecido no artigo 47.2 g) da Lei 7/1985, do 2 de abril e 35.3º do Real decreto lexislativo 781/1986, do 18 de abril.
Artigo 5º
1. A mancomunidade ten plena capacidade xurídica para o cumprimento dos seus fins, podendo adquirir, reivindicar, administrar, allear e gravar bens propios de todas clases; outorgar escrituras, documentos e contratos; establecer, conceder e explotar obras e servizos que afecten os fins da súa constitución; obrigarse, exercer accións civís, criminais, contencioso - administrativas, laborais e, en xeral, de todas as clases.
2. Para o cumprimento de tales finalidades e actuacións encamiñadas ao seu exercicio, adoptaranse as disposicións e resolucións axeitadas polos órganos de goberno, dentro das súas respectivas competencias.
Artigo 6º
A mancomunidade réxese polos seus propios estatutos, pola Lei reguladora das bases de réxime local, Lei 5/1997, do 22 de xullo, de Administración local de Galicia e demais normas en vigor aplicables aos concellos, relacionadas co réxime organizativo e de funcionamento, réxime estatutario dos funcionarios, réxime dos seus bens e Facenda.
Artigo7º
1. Os órganos de goberno e administración da mancomunidade radicarán no concello de maior poboación, a non ser que cheguen a dispor de sede propia noutro distinto.
2. Cando así o acordasen expresamente os órganos de goberno, estes poderán reunirse na consistorial de calquera dos concellos que integran a mancomunidade.
Titulo II
Fins da mancomunidade
Artigo 8º
A mancomunidade terá como fins a execución en común de obras e a prestación dos servizos que a continuación se relacionan, entre outros:
1. Protección civil, prevención e extinción de incendios.
2. Asistencia técnica e xestión urbanística.
3. Matadoiro e transporte de carnes.
4. Asistencia social.
5. Recollida do lixo e tratamento de residuos.
6. Protección do patrimonio histórico-artístico.
7. Actividades culturais e deportivas e fomento do turismo.
8. Recadación.
9. Informatización dos servizos.
10. Protección do ambiente e riqueza natural.
11. Asistencia médica.
Artigo 9º
A prestación dos servizos que a continuación se enumeran serán obrigatorios e vinculantes para os concellos mancomunados:
1. Protección civil, prevención e extinción de incendios.
2. Asistencia social.
3. Recollida de lixo e tratamento de residuos.
4. Recadación.
A asemblea da mancomunidade é o órgano competente para acordar a execución de obras e a prestación dos servizos voluntarios enumerados e outros distintos, que non ten carácter vinculante para os concellos mancomunados, polo que estes poderán decidir a súa adhesión á execución das obras ou prestación dos servizos.
Título III
Organización
Capítulo I
Dos órganos de goberno
Artigo 10º
A composición dos órganos será a seguinte:
1. A asemblea estará composta por 21 membros, dos que oito corresponden aos alcaldes de cada un dos concellos, en proporción ao número de concelleiros, correspondendo un representante aos concellos que conten con nove concelleiros ou menos, dous representantes aos concellos que conten con once e tres representantes aos que estean constituídos por trece concelleiros. Cada vez que se reúna a asemblea, será necesario que estea presente o secretario da mancomunidade.
2. A Xunta de Goberno Local formarana os alcaldes de cada concello ou o seu substituto legal na corporación.
3. O presidente será nomeado por elección da asemblea na mesma sesión da súa constitución, de acordo co procedemento seguinte:
a) Poden ser candidatos todos os alcaldes.
b) Todo iso, de acordo co disposto no artigo 207.2º da Lei orgánica 5/1985, do 19 de xuño, de réxime electoral xeral.
4. O presidente, no caso de vacante, ausencia ou enfermidade, será substituído por un vicepresidente primeiro e, no seu defecto, por un vicepresidente segundo, nomeados pola asemblea da mancomunidade.
Artigo 11º
1. O mandato dos membros dos órganos de goberno da mancomunidade será polo tempo que dure o seu cargo de concelleiro na corporación e continuará en funcións ata a constitución da nova corporación da mancomunidade, realizando funcións de mero carácter administrativo.
2. Despois de cada proceso de eleccións municipais crearase unha comisión composta polos alcaldes dos concellos de maior e menor poboación, coas seguintes funcións:
a) Determinar o número de representantes que corresponden a cada concello do ámbito da mancomunidade.
b) Remitir comunicación a cada concello para que no prazo de trinta días seguintes á constitución dos mesmos designen os representantes que lles corresponden, remitindo relación destes.
c) Convocar a asemblea da mancomunidade para que teña lugar a súa sesión constitutiva, que terá lugar nun prazo máximo de sesenta días desde a constitución das corporacións.
Capítulo II
Atribucións dos órganos de goberno
Artigo 12º
A asemblea integrada por 21 membros é o órgano supremo da mancomunidade; estará presidido polo presidente e sempre deberá estar presente o secretario e correspóndenlle, en todo caso, as seguintes atribucións:
a) O control e a fiscalización dos órganos de goberno.
b) A aprobación de regulamentos e ordenanzas.
c) A aceptación da delegación de competencias feitas por outras administracións públicas, así como por outro órgano de goberno da mancomunidade.
d) O achegamento de conflitos de competencia a outras entidades locais e demais administracións públicas.
e) A determinación dos recursos propios de carácter tributario; a aprobación e modificación dos orzamentos; a disposición de gastos nos asuntos da súa competencia e a aprobación de contas.
f) A aprobación da forma de xestión dos servizos.
g) A adquisición de bens e dereitos da mancomunidade e a transacción sobre estes, excepto cando as competencias estean atribuídas expresamente por lei a outros órganos.
h) A regulación do aproveitamento dos bens da mancomunidade nos termos previstos na lexislación aplicable.
i) O alleamento do patrimonio .
j) A alteración da cualificación xurídica dos bens de dominio público.
k) A aprobación dos plans de investimento.
l) A aprobación dos proxectos de obras cando a contratación da súa execución sexa da súa competencia, conforme o punto seguinte.
ll) A contratación de obras, servizos e subministracións cando non sexan da competencia do presidente ou este a delegase expresamente na asemblea.
m) O recoñecemento extraxudicial de créditos, cando non exista dotación orzamentaria, operacións de crédito ou concesións de quita e espera.
n) No caso de contar con persoal propio da mancomunidade, a aprobación do cadro de persoal, relación de postos de traballo, bases das probas para a selección do persoal e para os concursos de provisión de postos de traballo, a sinalización da contía das retribucións complementarias dos funcionarios e o número e réxime do persoal eventual e a ratificación do despedimento do persoal laboral.
ñ) O exercicio das accións administrativas e xudiciais.
o) A defensa dos procedementos incoados contra a mancomunidade.
p) A admisión e denegación da incorporación de novos concellos á mancomunidade.
q) A proposta de disolución da mancomunidade.
r) Aquelas outras que deban corresponder á asemblea por exixir a súa aprobación unha maioría especial.
s) As demais que expresamente lle atribúan as leis do Estado ou da comunidade autónoma aos plenos dos municipios, sempre que entren dentro das competencias da mancomunidade.
2. Corresponde, así mesmo, á asemblea a votación sobre a moción de censura ao presidente, de acordo co establecido na lexislación que estea en vigor.
Artigo 13º
1. A Xunta de Goberno Local, integrada conforme o establecido no artigo 10º, estará presidida polo presidente e corresponderanlle, en todo caso, as seguintes atribucións:
a) A asistencia ao presidente no exercicio das súas atribucións.
b) As atribucións que o presidente ou outro órgano da mancomunidade lle delegue ou lle atribúan as leis por analoxía á Xunta de Goberno Local. Non son delegables as atribucións reservadas ao Pleno nos números 1, letras a), b), c), d), e), j), m), n), p), q) e r) e 2 do artigo anterior.
2. Dous membros da Xunta de Goberno Local terán o cargo de vicepresidentes, primeiro e segundo, substituíndo o presidente nos casos de vacante, ausencia ou enfermidade. Serán libremente designados e revogados polo presidente.
3. O presidente pode delegar o exercicio de determinadas atribucións nos membros da Xunta de Goberno Local, sen prexuízo das delegacións especiais que, para cometidos especiais, poida efectuar a favor de calquera dos membros da asemblea, aínda que non pertencesen a aquela Xunta de Goberno.
Artigo 14º
1. O presidente da mancomunidade tamén o será o da asemblea e da Xunta de Goberno Local e terá as atribucións seguintes:
a) Dirixir o goberno e a administración da mancomunidade.
b) Representar a mancomunidade.
c) Convocar, presidir, suspender e levantar as sesións e dirixir as deliberacións.
d) Publicar, executar e facer cumprir os acordos da asemblea e da Xunta de Goberno Local, adoptando as disposicións requiridas.
e) Decidir os empates con voto de calidade.
f) Dirixir, inspeccionar e impulsar os servizos e obras da mancomunidade para conseguir a súa prestación con suxeición ás decisións dos seus órganos de goberno.
g) Dispor gastos, dentro dos límites da súa competencia; ordenar pagamentos e render contas.
h) O desenvolvemento e a xestión económica conforme o orzamento aprobado.
i) Contratar obras, servizos e subministracións, sempre que a súa contía non exceda o 10% dos recursos ordinarios do orzamento, de acordo co procedemento legalmente establecido.
j) Presidir as mesas de licitacións en obras e servizos que convoque a mancomunidade.
k) Exercer accións xudiciais e administrativas en caso de urxencia.
l) A organización dos servizos administrativos da mancomunidade.
ll) Desempeñar a xefatura superior de todo o persoal da mancomunidade, se chega a contar con elementos persoais propios.
m) Todas as atribucións en materia de persoal, con respecto ao que sexa propio da mancomunidade, que non competan a asemblea.
n) Sancionar as faltas de desobediencia á súa autoridade ou por infracción das ordenanzas da mancomunidade, salvo nos casos en que tal facultade estea atribuída a outro órgano.
ñ) As demais que expresamente lle atribúan as leis, lexislación do Estado ou da comunidade autónoma aos alcaldes dos municipios, sempre que entren dentro das competencias propias de mancomunidade.
2. O presidente da mancomunidade pode delegar o exercicio das súas atribucións, salvo as de convocar e presidir as sesións da asemblea e da Xunta de Goberno Local e as enumeradas nas letras a), ll) e k) deste artigo.
3. O presidente poderá renunciar ao seu cargo no momento da súa elección ou en momento posterior, debendo dar conta diso inmediatamente á asemblea, que procederá á elección de novo presidente, conforme o establecido no artigo 10º destes estatutos.
4. O presidente pode ser destituído do seu cargo mediante moción de censura adoptada segundo a lexislación que estea en vigor para os alcaldes dos concellos.
5. O presidente perde á súa condición de tal ao cesar como alcalde.
Capítulo III
Do réxime de sesións
Artigo 15º
1. Os órganos colexiados da mancomunidade funcionan en réxime de sesións ordinarias de periodicidade preestablecida e extraordinarias, que poden ser, ademais, urxentes.
2. A asemblea celebrará sesión ordinaria, como mínimo, cada dous meses e extraordinaria, cando así o decida o presidente ou o solicite a cuarta parte, polo menos, do número legal dos membros que a compoñen.
3. Os órganos de goberno poderán establecer o seu réxime de sesións. Os días das reunións ordinarias serán fixados previamente por acordo de cada órgano corporativo.
Artigo 16º
O réxime de sesións, así como a convocatoria e a adopción de acordos, axustaranse ao que dispón a Lei 7/1985, do 2 de abril, Real decreto lexislativo 781/1986, do 18 de abril , Lei 5/1997, do 22 de xullo, de Administración local de Galicia e demais leis que poidan ditar o Estado ou a comunidade autónoma en materia de réxime local.
Título IV
Persoal da mancomunidade
Artigo 17º
A mancomunidade poderá contar con persoal propio. Mentres tanto funcionará co persoal dos municipios agrupados que, voluntariamente, acepten prestar servizos extraordinarios á mancomunidade, fóra do seu horario normal de oficina.
Artigo 18º
Mentres a mancomunidade non conte con funcionarios de habilitación nacional propios, as funcións de secretaría- intervención e tesouraría serán desempeñadas por funcionarios con habilitación de carácter nacional dos concellos que forman a mancomunidade, propostos polo presidente e ratificados pola asemblea da mancomunidade.
Artigo 19º
A prestación dos servizos mencionados no artigo precedente será gratificado pola mancomunidade complementariamente como servizos extraordinarios.
Para os efectos do artigo precedente enténdense outorgadas as autorizacións de compatibilidade que se atribúan aos plenos respectivos.
En caso de necesidade, a mancomunidade poderá contratar persoal administrativo que non forme parte dos concellos da mancomunidade.
Artigo 20º
De chegarse á creación dun cadro de persoal da mancomunidade os nomeamentos, deberes e dereitos en xeral regularanse pola lexislación aplicable ós funcionarios da Administración local.
Artigo 21º
Nas respectivas sesións, os órganos de goberno da mancomunidade contarán coa asistencia do secretario-interventor, se é o caso, con voz pero sen voto.
Título V
Recursos económicos
Artigo 22º
Para a realización dos seus fins, a mancomunidade contará cos recursos seguintes:
a) A achega para gastos de primeiro establecemento e gastos de servizos xerais, que fixará á asemblea e que deberá desembolsar cada concello mancomunado, sendo o cincuenta por cento desta achega por concello e outro cincuenta por cento restante en proporción ao número de representantes, sen contar o alcalde, de cada concello na mancomunidade.
b) A achega de cada municipio mancomunado ao sostén dos servizos en que participe, como resultado dos diferentes estudos de financiamento, distribuíndose segundo a seguinte repartición:
b-1) Achega do cincuenta por cento do custo total de cada servizo mancomunado, asignándose o montante en relación co número de habitantes de cada municipio.
b-2) Achega do cincuenta por cento restante do custo total de cada servizo mancomunado, repartíndose este en relación á repercusión do mesmo no municipio afectado.
Para os efectos do establecido nos parágrafos anteriores, as achegas dos municipios serán consideradas pagos forzosos e preferentes e aboaraas os concellos no momento en que o interese a mancomunidade, na forma que proceda, autorizándose á asemblea para que solicite da Delegación de Facenda e da Xunta de Galicia a retención das cantidades liquidadas por calquera concepto, que se perciban a través dos expresados organismos polos concellos que incumpran o seu deber de achega ingresando as devanditas cantidades na mancomunidade, para saldar, se é o caso, as achegas municipais non satisfeitas.
c) Os ingresos de dereito privado, tendo tal consideración.
c-1) Os froitos, rendas e intereses dos bens e dereitos de calquera clase que teñan a condición de propios, de acordo coa lexislación en vigor; así mesmo, os ingresos procedentes da venta e gravames dos ditos bens e dereitos.
c-2) As doazóns, herdanzas, legados e auxilios de toda clase procedentes de particulares, aceptados pola mancomunidade.
d) Taxas e prezos públicos pola prestación de servizos ou realización de actividades da súa competencia.
e) Contribucións especiais para execución de obras ou para o establecemento, ampliación ou mellora de servizos da competencia das indicadas entidades.
f) Participacións nos impostos do Estado e das comunidades autónomas que se establezan ao seu favor.
g) Subvencións e outros ingresos de dereito público.
h) Os procedentes de operacións de crédito.
i) Multas.
Artigo 23º
1. Será de aplicación á mancomunidade o previsto para os ingresos dos municipios respecto aos que se refire o artigo anterior.
2. Igualmente, observarase o disposto nos artigos 150 a 154 da Lei reguladora das facendas locais.
Artigo 24º
A asemblea da mancomunidade aprobará anualmente o seu orzamento, de acordo coas disposicións vixentes para o réxime local.
Artigo 25º
1. Para que un concello mancomunado poida darse de baixa na mancomunidade deberá estar, necesariamente, ao día día no pagamento das súas achegas, podendo aplicárselle o establecido no último parágrafo da letra b) do artigo 22º destes estatutos, no caso de negarse a cumprir o sinalado neste.
2. Ningún concello que se dea de baixa antes da disolución da mancomunidade poderá reclamar a parte que lle puidese corresponder na repartición de bens na data da baixa, ata o momento da disolución.
Título VI
Réxime xurídico
Artigo 26º
Os actos que diten os órganos de goberno da mancomunidade dentro das súas respectivas competencias serán definitivos en vía administrativa e inmediatamente executivos, salvo que, por imperativo legal, requiran aprobación por outros órganos.-
Artigo 27º
Os concellos mancomunados quedan obrigados a cumprir os acordos que adopte a mancomunidade, sempre que o sexan na esfera da súa competencia e dentro das formalidades legais.
Artigo 28º
A mancomunidade, con referencia os seus fins, poderá publicar bandos e ditar regulamentos e ordenanzas de réxime interior e de carácter fiscal, axustándose aos estatutos e ás disposicións legais que rexan no ámbito da Administración local, que serán de aplicación supletoria.
Título VII
Vixencia da mancomunidade
Capítulo I
Prazo de vixencia
Artigo 29º
A Mancomunidade Intermunicipal Voluntaria da Terra de Celanova constitúese por tempo indefinido en razón do carácter permanente dos servizos que debe prestar e que motivan a súa constitución.
Capítulo II
Modificación dos estatutos
Artigo 30º
1. A modificación destes estatutos poderá promovela a asemblea da mancomunidade ou calquera dos concellos integrantes dela.
2. O acordo de modificación requirirá, tanto no que respecta á asemblea como ás corporacións, o voto favorable da maioría absoluta legal dos seus membros.
3. Acordada a modificación, someterase á información pública polo prazo dun mes e, simultaneamente, remitiráselles á Deputación Provincial de Ourense e a consellería competente en materia de réxime local da Xunta de Galicia, para o seu informe, polo prazo dun mes.
4. Unha vez rematado o período de exposición ao público e recibidos os informes (ou transcorrido o prazo dun mes, sen que sexan emitidos), someterase o acordo de modificación á aprobación dos plenos dos concellos integrantes da mancomunidade.
5. Unha vez producida a aprobación da modificación, remitirase copia dos estatutos modificados á consellería competente en materia de Administración local e comunicaráselle á Administración central do Estado.
Capítulo III
Causas de disolución
Artigo 31º
Son causas de disolución da mancomunidade:
a) A imposibilidade de afrontar a implantación e mantemento de ningún dos servizos mancomunados obrigatorios, declarada polo pleno e ratificada polos plenos da corporación dos municipios respectivos.
b) A insuficiencia de recursos para levar a cabo as finalidades da súa constitución, expostas no artigo 7º destes estatutos.
c) A separación desta de dous terzos estritos do número de municipios que a integran.
Artigo 32º
1. A disolución da mancomunidade requirirá acordo favorable da asemblea e ratificación polos respectivos municipios que a integran. Os acordos serán adoptados polo voto favorable da maioría absoluta legal dos membros dos respectivos órganos.
2. A disolución da mancomunidade, en todo caso, non poderá prexudicar os dereitos da persoas que con ela teñan contratos vixentes, sendo imperativo, en tal suposto, distribuír as cargas entre todos os municipios que a integran na mesma proporción as achegas que nos estudos económicos fosen fixados.
3. O acordo de disolución sinalará a forma na que se procederá á liquidación.
Artigo 33º
No suposto de disolución, a Xunta de Goberno constituirase en comisión liquidadora.
Artigo 34º
1. Os bens da mancomunidade que quedasen despois da súa liquidación reverterán aos concellos na mesma proporción ás súas respectivas achegas, tendo en conta, en todo caso, o disposto no artigo 25.2º destes estatutos.
2. Os municipios nos que estivesen os servizos respectivos terán dereito preferente a optar á propiedade dos bens, instalacións, maquinaria e materiais de toda clase afectos aos bens inmobles dos servizos mancomunados, coa obriga de reintegrar aos restantes concellos agrupados a parte proporcional do valor dos terreos adquiridos no seu día, así como a aboar, co mesmo criterio de proporcionalidade, o valor da maquinaria e instalacións, coa depreciación aplicable polo período de vida en que se encontren.
Título VIII
Da adhesión e separación de municipios
Artigo 35º
Para proceder á adhesión dun novo membro da mancomunidade será necesaria a súa solicitude por acordo do Pleno do dito concello, adoptado por maioría absoluta, aprobación pola asemblea da mancomunidade, coa mesma maioría e posterior modificación dos estatutos da mancomunidade nos termos fixados na Lei 5/1997, do 22 de xullo , de Administración local de Galicia, e artigo 30 destes estatutos.
Artigo 36
Para a separación dun municipio da mancomunidade será necesario:
1. Solicitude do Pleno do dito municipio, solicitado por maioría absoluta.
2. A dita solicitude deberá realizarse cun ano de antelación ao abandono efectivo da dita mancomunidade, debendo cumprir cos compromisos que a mancomunidade contraia durante o dito período, ao abeiro do artigo 143.3º da Lei 5/1997, do 22 de xullo, de administración local de Galicia.
3. Unha vez transcorrido o dito prazo, será necesario proceder á modificación dos estatutos nos termos fixados na Lei 5/1997, do 22 de xullo, de Administración local de Galicia, e no artigo 30 destes estatutos.
Disposicións adicionais
Primeira.-O número de municipios que se especifica no artigo primeiro destes estatutos entenderase ampliable, debendo seguir os trámites fixados no artigo 142 da Lei 5/1997, do 22 de xullo, de Administración local de Galicia,
Segunda.-A estes estatutos poderán unirse, como anexos, os estudos técnicos, económicos e financeiros que se realicen con respecto a cada un dos servizos sinalados no artigo 7º, así como unha memoria explicativa do seu desenvolvemento. Todo iso, sen prexuízo da redacción dos regulamentos que se consideren convenientes para este obxecto.
Terceira.-A Mancomunidade da Terra de Celanova poderá contar con escudo propio, se así acordase a súa asemblea, conforme o establecido no artigo 22.2º da Lei 7/1985, do 2 de abril.
Disposicións transitorias
Primeira.-Unha vez aprobados definitivamente estes estatutos, constituirase unha Comisión Xestora, composta polos alcaldes de cada un dos municipios agrupados e presidida polo alcalde do Concello de Celanova, coa finalidade de coordinar a constitución dos órganos de goberno establecidos no capítulo I do título III destes estatutos.
Segunda.-Estes estatutos poderán ser desenvoltos por un regulamento orgánico da mancomunidade, axustándose a súa aprobación ao procedemento establecido no artigo 49 da Lei 7/1985, do 2 de abril.
Terceira.-A mancomunidade deberá inscribirse no Rexistro das Entidades Locais, baixo a denominación de Mancomunidade Intermunicipal Voluntaria da Terra de Celanova.
Disposición derrogatoria
Estes estatutos, no momento da súa entrada en vigor, derrogan os estatutos vixentes con anterioridade.
Disposición derradeira
Única.-No que non estea previsto nestes estatutos, a mancomunidade rexerase polas disposicións legais na materia de réxime local ditadas pola Administración do Estado, Lei 5/1997, do 22 de xullo, de Administración local de Galicia, así como outras que no seu día poida ditar a Comunidade Autónoma de Galicia.